မန်၊ ဘာဂိုဏ်ရာမညနိကာယ ဍုင်ထဝါဲ

ဘာမန် ဂိုဏ်ရာမညနိကာယဝွံ နွံဍုင်ထဝါဲ၊ ရးတၞင်သဳ။ ဘာဝွံ နကဵု တၠဳပိုန်သင် ကျာ်ဇၞော်ဂကောံဂိုဏ်ရာမညနိကာယဂမၠိုင် အာဂတပၠတရဴတုဲ ရာန်လဝ် နကဵုသြန်ဒါန် နူကဵု ကောန်ဂကူမန်ဂမၠိုင် ပ္ဍဲသၞာံ ၂၀၂၃။

ဝင် 
သၞာံ ၂၀၂၃ ဂိတုမာတ် ၈ (သက္ကရာဇ်ဍုင် ၁၃၈၄ ဂိတုဖဝ်ရဂိုန် ၃ စွေက်) တ္ၚဲဗုဒ္ဓဝါဂှ် ချုက်လိက် ရာန်ကေတ် တိဂအာင်ဘာဝွံရ။ တိဂအာင်ဘာဝွံ နွံပ္ဍဲ (ရးတၞင်သဳ၊ ခရိုင်ထဝါဲ၊ ဍုင်ထဝါဲ၊ အရာပ်သၞေဟ်စိင်၊ ခရိုက် စၟတ် ၃ သၞေဟ်စိင်၊ စၟတ် ၁၆/၁ (တနင်္သာရီတိုင်းဒေသကြီး၊ ထားဝယ်ခရိုင်၊ ထားဝယ်မြို၊ ဆင်ဆိပ်ရပ်ကွက်၊ အကွက်အမှတ် ၃ ဆင်ဆိပ်၊ ဦးပိုင်အမှတ် ၁၆/၁)၊ သီုဖအိုတ် နွံ သမၠဲ ၀,၅၀၄ ဨက။ ညးတၠတိတြေံ စောယာမီယာ မဒှ်ကောန် စောဖိုးခဲ ကဵု ဒေါ်လေးလေး မဒှ်ကောန် ဦးချစ်လှိုင် မညးပဒတဴ ပ္ဍဲ ဂၠံင်ကျာ်၊ အရာပ်သၞေဟ်စိင်၊ ဍုင်ထဝါဲ (ဘုရားလမ်း၊ ဆင်ဆိပ်ရပ်၊ ထားဝယ်မြို့) သွံကဵု ဦးမင်းနိုင် နကဵုင္ၚုဟ် သြန်ဒကေဝ်ဗၟာ ဒစိတ်ကၠံကိုဋ် (၉၀,၀၀၀,၀၀၀)။ နကဵု ဦးမင်းနိုင်ဂှ် ပသကိုပ်သက ကုတၠဂုဏ်အစာဝဏ္ဏသာရ ကဵု တၠဂုဏ်အစာပုပ္ဖရမ္မတုဲ သၠးကဵုဒါန် သွက်ဂွံဒှ် တိဂအာင်ဘာသံဃိက ကေုာံ တိသာသနာ မြဴသာ်ဝွံ ချူဗၟံက်လဝ် ပ္ဍဲလိက်ကသုက် မထပက်လဝ် စၟတ်တဲ ပ္ဍဲသၞာံ ၂၀၂၃ ဂိတုမာတ် ၈ ပ္ဍဲဍုင်ထဝါဲရ။ နကဵုလိက်သုက် အပ္ဍဲသၞောဝ် တၞဟ်နဂွံဗၠးဝိနဲ သင်တအ် ဂွံတန်တဴဂပ်ဝ်တုဲ ဒးဖန်လဝ် ဗီုဂှ်ကီုလေဝ် ဘာဝွံ နကဵု မဒါန် နူတၠဳပိုန် ကျာ်ဇၞော်အစာဂိုဏ်ရာမညနိကာယဂမၠိုင်ဂှ် ရာန်လဝ် သွက်ဂွံခၞံဗဒှ် ဘာမန် ပ္ဍဲဍုင်ထဝါဲဂှ်ရ။

ကြဴနူ ဘာမန်ဏအ် မံက်ဂတဝ် က္တဵုဒှ်ကၠုင်တုဲ ဘာလကျာ်ထဝါဲ မနွံ ပ္ဍဲပ္ဍဲအရာပ်သၞေဟ်စိင် ကော်ကောံဓရီု ရဲဂကောံရုင်လံင်ပိဏ္ဍပါတ် (ဆွမ်းလောင်ရုံအသင်းအဖွဲ့) တုဲ ဟီု ယဝ်ရ ဂကောံမၞးတအ် လံင်ပိဏ္ဍပါတ် ကုလကျာ်မန်မ္ဂး နကဵု ခမဳသင်ထဝါဲတအ် ဗဂပ်ဗဗေင် ကုဂကောံဂှ်တုဲ ညးတအ် ဟွံဒုင်လံင် ပိဏ္ဍပါတ် ကုဂကောံဂှ်ရ။ နကဵု ဂကောံတအ်ဂှ် သ္ဒးရုဲစှ်မွဲတုဲ ဂကောံတအ် သီုဖအိုတ်ဂှ် ဒှ်ဂကူထဝါဲဖအိုတ်တုဲ ညးတအ် ရုဲစှ် သွက်ဂွံ ဆက်လံင်အာ ပိဏ္ဍပါတ် ကုဘာလကျာ်ထဝါဲဟေင်ရ။ ဟိုတ်နူဂှ်တုဲ နကဵု ဘာလကျာ်မန်ဂှ် စှ်ေပိဏ္ဍပါတ်မ္ဂး ဒါယကာ မလံင်ပိဏ္ဍပါတ် ကုလကျာ်မန် ဟွံမဲရ။ ပ္ဍဲဘာမန်ဂှ် သၞာံ ၂၀၂၃ ဂှ် သင်လုပ်ဒဂိုန် နွံ ၅ ဇကု၊ ဒါယကာ နွံ အကြာ ၂-၃ တၠ၊ ကေုာံ သၟာကမၠောန် မသြိုင်ဘာ နွံ အကြာ ၇-၈ တၠတုဲ မွဲမွဲတ္ၚဲမ္ဂး စရိတ်ပိဏ္ဍပါတ် အိုတ်ဒၟံင်သြန်ဒကေဝ်ဗၟာ ဗဒါဲမွဲကိုဋ်ရ။

နိဿဲ